amanoisuno/poet huggingface dataset:
題壁 無名氏
一團茅草亂蓬蓬，驀地燒天驀地空。爭似滿爐煨榾柮，慢騰騰地煖烘烘。〖1〗（以上江標影刻南宋書棚本《唐人五十家小集》（〖1〗《許彥周詩話》稱宣和癸卯年遊嵩山峻極中院，見法堂後檐壁間有此詩，「字畫極草草」，旁有司馬光書「勿毀此詩」四字。又見《貴耳集》卷上。〖2〗以上三，原收歸韋轂名下，今移作無名氏詩，詳《修訂說明》。）。
錢氏雷威琴（李巽伯云：「先公得雷威琴，錢氏物也，中題云云。故號忘味，爲當代第一。」） 無名氏
嶧陽孫枝，匠成雅器。一聽秋堂，三月忘味。（《全五代詩》七四引《西溪叢話》上）。
嘲曹翰（曹翰事世宗爲樞密承旨。性貪侈。常著錦韤金綫絲鞵。朝士有托無名子嘲之者，詩曰：） 無名氏
不作錦衣裳，裁爲十指倉。千金包汗脚，慚愧絡絲娘。（《清異錄》三）。
水香勸盞嘲扈載（酒令）（扈載畏內特甚。未仕時，欲出，則謁假于細君。細君滴水于地，指曰：「不乾須前歸。」若去遠，則然香印掐至某所，以爲還家之驗。因筵聚，方三行酒，載色欲逃遁。朋友默曉，譁曰：「扈君恐砌水隱形，香印過界耳，是當罰也。吾徒人撰新句一聯，勸清酒一盞。」衆以爲善，乃俱起。一人捧甌吟曰〖詩略〗。逼載飲盡。別云〖詩略〗。別云〖詩略〗。別云〖詩略〗。別云〖詩略〗。載連沃六七巨觥，吐嘔淋漓。既上馬，羣譟曰：「若夫人怪遲，但道被水香勸盞留住。」） 無名氏
空。
水香勸盞嘲扈載（酒令）（扈載畏內特甚。未仕時，欲出，則謁假于細君。細君滴水于地，指曰：「不乾須前歸。」若去遠，則然香印掐至某所，以爲還家之驗。因筵聚，方三行酒，載色欲逃遁。朋友默曉，譁曰：「扈君恐砌水隱形，香印過界耳，是當罰也。吾徒人撰新句一聯，勸清酒一盞。」衆以爲善，乃俱起。一人捧甌吟曰〖詩略〗。逼載飲盡。別云〖詩略〗。別云〖詩略〗。別云〖詩略〗。別云〖詩略〗。載連沃六七巨觥，吐嘔淋漓。既上馬，羣譟曰：「若夫人怪遲，但道被水香勸盞留住。」） 一 無名氏
解稟香三令，能遵水五甲。
水香勸盞嘲扈載（酒令）（扈載畏內特甚。未仕時，欲出，則謁假于細君。細君滴水于地，指曰：「不乾須前歸。」若去遠，則然香印掐至某所，以爲還家之驗。因筵聚，方三行酒，載色欲逃遁。朋友默曉，譁曰：「扈君恐砌水隱形，香印過界耳，是當罰也。吾徒人撰新句一聯，勸清酒一盞。」衆以爲善，乃俱起。一人捧甌吟曰〖詩略〗。逼載飲盡。別云〖詩略〗。別云〖詩略〗。別云〖詩略〗。別云〖詩略〗。載連沃六七巨觥，吐嘔淋漓。既上馬，羣譟曰：「若夫人怪遲，但道被水香勸盞留住。」） 二 無名氏
細彈防事水，短藝戒時香。。
水香勸盞嘲扈載（酒令）（扈載畏內特甚。未仕時，欲出，則謁假于細君。細君滴水于地，指曰：「不乾須前歸。」若去遠，則然香印掐至某所，以爲還家之驗。因筵聚，方三行酒，載色欲逃遁。朋友默曉，譁曰：「扈君恐砌水隱形，香印過界耳，是當罰也。吾徒人撰新句一聯，勸清酒一盞。」衆以爲善，乃俱起。一人捧甌吟曰〖詩略〗。逼載飲盡。別云〖詩略〗。別云〖詩略〗。別云〖詩略〗。別云〖詩略〗。載連沃六七巨觥，吐嘔淋漓。既上馬，羣譟曰：「若夫人怪遲，但道被水香勸盞留住。」） 三 無名氏
戰兢思水約，匍匐赴香期。
水香勸盞嘲扈載（酒令）（扈載畏內特甚。未仕時，欲出，則謁假于細君。細君滴水于地，指曰：「不乾須前歸。」若去遠，則然香印掐至某所，以爲還家之驗。因筵聚，方三行酒，載色欲逃遁。朋友默曉，譁曰：「扈君恐砌水隱形，香印過界耳，是當罰也。吾徒人撰新句一聯，勸清酒一盞。」衆以爲善，乃俱起。一人捧甌吟曰〖詩略〗。逼載飲盡。別云〖詩略〗。別云〖詩略〗。別云〖詩略〗。別云〖詩略〗。載連沃六七巨觥，吐嘔淋漓。既上馬，羣譟曰：「若夫人怪遲，但道被水香勸盞留住。」） 四 無名氏
出佩香三尺，歸防水九章。
水香勸盞嘲扈載（酒令）（扈載畏內特甚。未仕時，欲出，則謁假于細君。細君滴水于地，指曰：「不乾須前歸。」若去遠，則然香印掐至某所，以爲還家之驗。因筵聚，方三行酒，載色欲逃遁。朋友默曉，譁曰：「扈君恐砌水隱形，香印過界耳，是當罰也。吾徒人撰新句一聯，勸清酒一盞。」衆以爲善，乃俱起。一人捧甌吟曰〖詩略〗。逼載飲盡。別云〖詩略〗。別云〖詩略〗。別云〖詩略〗。別云〖詩略〗。載連沃六七巨觥，吐嘔淋漓。既上馬，羣譟曰：「若夫人怪遲，但道被水香勸盞留住。」） 五 無名氏
命繫逡巡水，時牽決定香。（《清異錄》一）。
玄卿鏡銘（玄卿鏡，文筆古雅似六朝，字體圓潤似李唐，疑是隋末唐初之物。玄卿，鑄鏡字也。廣州某氏所藏。） 無名氏
日初升，月初盈，纖塵不生，肖茲萬形。是曰攖寧，瑩虖太清。（嘉慶《廣東通志》二○○《金石略》）（〖1〗玄卿，原均作元卿，清人諱改，今改回。《金石萃編》卷一一八錄銘文，注云「廟諱」。民國《重修信陽縣志》卷四錄邑貢生劉海涵藏鏡，即題《唐玄卿鏡》，文同。又見《小檀欒室鏡影》卷四。原以元卿列目，未允，今移此。）。
高宗時瑤（胡楚賓，秋浦〖貴池〗人。善屬文，高宗召爲右史、兼崇賢直學士，預選與諸儒論禁中，撰《臣軌》等書千餘篇。朝廷疑議表疏密使參處，以分宰相權，號北門學士。楚賓爲文甚敏，必酒中下筆。高宗每命作時，常以金銀杯𣂏酒飲之，文成輙賜焉。其英資豪穎，與李白倫，故當時謠曰：）（《全唐詩》八七八《胡楚賓謠》，以爲與晚唐顧雲、張喬、殷文圭等爲同時人，文字有不同。〖2〗） 無名氏
前有胡楚賓，後有李翰林。詞同三峽水，字值萬黃金。（《嘉靖池州府志》七《人物篇·賢哲》）（〖1〗謠中「李翰林」即李白，玄宗時人，是此謠至早亦應爲天寶間李白居秋浦後方可能出現，題誤甚明。似仍當從《全唐詩》題作《胡楚賓謠》爲妥。〖2〗《全唐詩》以楚賓與顧雲等人皆爲秋浦人，非謂與諸人同時。）。
開元時謠（《楊妃外傳》：開元十載上元日，楊家五宅夜遊，與廣寧公主騎從爭西門市。楊氏奴鞭公主衣，公主墮馬。駙馬程昌胤扶主，因及數撾。主泣奏，上令決殺楊家奴，昌胤停官。於是楊家轉橫。時謠云：） 無名氏
生女勿悲酸，生男勿喜歡。（《歲時廣記》十一《上元》）（〖1〗最早見陳鴻《長恨歌傳》，又見樂史《楊太真外傳》卷上。）。
三高僧諺（道標，富陽人。姓黎氏，一作秦氏。年七歲，有大沙門過而識之，勸令出家。爲靈隱山白雲峯海和尚弟子。至德二年詔白衣通佛經七百紙者，命爲比丘，標首中選，即日得度居南天竺寺。嘗於靈鷲峯之南西嶺下，葺茅爲堂，號西嶺草堂，稱西嶺和尚。經營之外，尤練詩章。當時吳興清晝〖皎然〗、會稽靈澈，相與酬唱。諺云〖見下〗。又陸羽云：「夫日月雲霞爲天標，山川草木爲地標，推能歸美爲德標，居閑趣寂爲道標。」長慶三年卒，年八十四。〖《高僧傳》參《西湖高僧事略》〗） 無名氏
霅之晝，能清秀。越之澈，洞冰雪。杭之標，摩雲霄。（雍正《浙江通志》一九八《仙釋傳·杭州府》）（〖1〗見《宋高僧傳》卷十五《唐杭州靈隱山道標傳》。首二句又見同書卷二九《唐湖州杼山皎然傳》，中二句又見卷十五《唐會稽雲門寺靈澈傳》。）。
國學新修五經壁歌（幷記） 無名氏
我有學宇，既傾而成之。我有壁經，既昧而明之。孰規摹之？孰發揮之？祭酒維齊，博士維韋。俾我學徒，弦歌以時。切切祁祁，不敖不嬉。庶乎遒人，來采我詩。（《劉夢得集》二六《記》）（〖1〗此歌原收劉禹錫名下，然按記中所述，應爲國學生徒所作，故移歸無名氏。）。
高黎貢山謠（高黎貢山在永昌西，下臨怒江，左右平川，謂之穹賧湯浪，加萌所居也。朝濟怒江登山，暮方到山頂。冬中山上積雪苦寒，夏秋又苦穹賧湯浪毒暑酷熱。河賧賈客，在尋傳羈旅未還者，爲之謠曰：） 無名氏
冬日欲歸來，高黎貢山雪。秋夏欲歸來，無那穹賧熱。春時欲歸來，囊中絡賂絕。（原注：絡賂，財之名也。《蠻書》二、《永昌府文徵》一）。
籤詞（盧多遜相生曹南，方幼，其父携就雲陽道觀小學。時與羣兒誦書廢壇上，有古籤一筒，競往抽取爲戲。時多遜尚未識字，得一籤，歸示其父。詞曰云云。父見頗喜，以爲吉讖，留籤於家。迨後作相，及其敗也，始因遣堂吏趙白陰與秦王廷美連謀，事暴，遂南竄，年五十二卒於朱崖。籤中之語，一字不差。） 無名氏
身出中書堂，須因天水白。登仙五十二，終爲蓬海客。（《玉壺清話》三）。
磨劍泉 程太虛
源泉巖溜漾清波，淬出光鋩利太阿。橋下斬蛟餘事耳，斷除天下幾妖魔。
清心泉 程太虛
飛泉觸石玉玎璫，中隱神龍歲月長。多少人間煩苦事，只消一點便清涼。
漱玉泉 程太虛
瀑布橫飛翠壑間，泉聲入耳送清寒。天然一曲非凡響，萬顆明珠落玉盤。
洞陽峯 程太虛
南岷勝槩壓諸方，東壁奇峯出洞陽。丈五月輪纔晃曜，大千世界便輝光。扶開華嶽烟雲渺，顯得蓬萊日月長。世道廢興原有數，浮沉聚散亦何傷。
醮壇峯 程太虛
蒼松老檜擁華壇，鶴唳猿啼白晝閒。烟篆香殘凌漢表，風飄仙樂響山間。高燒華嶽金蓮炬，齊到黃岡玉笋班。獨步蒼苔尋故址，恍然咫尺覲天顏。（以上《古今圖書集成·職方典》六○二《順慶府部》）。
何仙姑
空（原案：《太平廣記》：廣州有何二娘，以織鞋爲業。後飛去上羅浮山爲仙。唐開元中勅令黃門使往廣州求何氏，得之。後又踊身而去，不知所之。《孔氏六帖》：增城何氏女，有神仙之術云云。《輿地紀勝》：女仙中增城何氏女下有何仙云。《會仙觀記》：昔有何仙居此，食雲母。唐景龍中白日昇仙。竊疑何二娘、何氏女、何仙乃一人，即世俗八仙中之何仙姑也。今按：《古今圖書集成·神仙部》及《中國人名大辭典》又雜引《安慶府志》、《歙縣志》、《祁陽縣志》、《浙江通志》及《福建通志》，各有異說。）。
鳳臺雲母（所居春岡，地產雲母。嘗夢老人授服餌丹法，漸覺身輕健。有詩曰〖見下〗。後果有鳳來集其上，遂改名鳳臺云。） 何仙姑
鳳臺雲母似天花，鍊作芙蓉白雲芽。笑殺狂游勾漏令，更從何處覓丹砂？。
將遊羅浮留詩（江北與羅浮山相望，嘗曰：「將遊羅浮。」父母怪之，私爲擇配。結縭之夕，忽不知所之。留詩屏硯間曰〖見下〗。明早起視家側井逕，有遺履而已。） 何仙姑
麻姑怪我戀塵囂，一隔仙凡道路遙。去去滄洲弄明月，倒騎黃鶴聽鸞簫。
有道士自羅浮之增城口占三絕寄家（頃之，有道士來自羅浮，見姑在麻姑石上，顧謂道士曰：「而之增城，屬吾親收拾井上履，口占三絕寄其家曰〖見下〗。」其後增城李令世英與謝草堂者表其事。李令爲天台黃巖人，始悟仙語無一不有驗云。） 一 何仙姑
鐵橋風景勝天台，千樹萬樹梅花開。玉簫吹過黃巖洞，勾引長庚跨鶴來。
有道士自羅浮之增城口占三絕寄家（頃之，有道士來自羅浮，見姑在麻姑石上，顧謂道士曰：「而之增城，屬吾親收拾井上履，口占三絕寄其家曰〖見下〗。」其後增城李令世英與謝草堂者表其事。李令爲天台黃巖人，始悟仙語無一不有驗云。） 二 何仙姑
寄語童童與阿瓊，休將塵事惱閒情。蓬萊弱水今清淺，滿地花陰護月明。
有道士自羅浮之增城口占三絕寄家（頃之，有道士來自羅浮，見姑在麻姑石上，顧謂道士曰：「而之增城，屬吾親收拾井上履，口占三絕寄其家曰〖見下〗。」其後增城李令世英與謝草堂者表其事。李令爲天台黃巖人，始悟仙語無一不有驗云。） 三 何仙姑
已趁羣真入紫微，故鄉回首尚遲遲。千年留取井邊履，說與草堂仙子知。
柔珠庵東壁題詩（句）（仙姑又嘗於柔珠庵壁題一絕，字比晉人差，清婉少骨。壁後半毀，惟餘「百尺」十三字，其下必「風」字也。後二句無人能續之者。） 何仙姑
百尺水簾飛白虹，笙簫松柏語天[風]。（嘉慶《廣東通志》三二九《釋老傳》轉引《羅浮山志會編》引明孫蕡《何仙姑記》）（〖1〗何仙姑諸詩，當皆出宋以後人依託。）。
鐵筆歌（今按：疑爲後人所作，錄附參考。） 張巡
皇天生我兮男子，君王用我兮熊羆。力拔山兮勢雄，氣貫日兮虹霓。月正明兮磨鎗礪劍，星未落兮擊鼓掀旗。擣賊室兮焚寨，臠賊肉兮充饑。食馬革兮計盡，殺妻妾兮心悲。爲厲鬼兮身被鐵甲，爲明神兮手執金鎚。亦莫指我爲張毅，亦莫指我爲張飛。我乃唐之張巡，與許遠兮同時。在東嶽兮押案，都統使兮陰司。事蓬萊兮殿直，任酆都兮獄推。景祐真君兮陽間封爵，忠烈大夫兮天上官資。漫濡毫而爲翰，俾世人而皆知。（《古今圖書集成·職方典》三九九《歸德府部》）（〖1〗康熙《商邱縣志》卷十八收此詩，注：「公降乩所作。」）。
劉處靜贈金不受（劉處靜，字道遊，彭城人。其先避地遂昌，因家焉。遇異人，授以吐納之道。嘗召見，賜緋衣，退居仙都山隱真巖，結廬金龍洞側，門人欲塑其像。一日，有嗜酒道人來成之，處靜留飲旬日，以黃金三十銖贈其行，相送金龍洞前。及回，得片紙書云云十六字，裹原金在焉。於是頓悟，遂豫築玄壚於廬後，自譔其志。咸通十四年六月辛酉日解化。） 嗜酒道人
子與吾金，吾授子真。真抱子形，形全於神。（雍正《浙江通志》二○一《仙釋傳·處州府》引《仙都志》）。
詩寄太原學士（題元祐七年九月九日書。爲宋人依託）（潁川莊綽跋云：「昔維揚有何仙姑者，世以爲謫仙，能與真靈接。一日，鍾離過之，使治黃素，乃書此詩。呂公亦跋其後，令俟王學士至而授之。後數日，王古敏仲自貳卿出守會稽，至維揚訪姑，即以與之。王祕不以示人。」） 鍾離權
風燈泡沫兩相悲，未肯遺榮自保持。頷下藏珠當猛取，身中有道更求誰？才高雅稱神仙骨，智照靈如大寶龜。一半青山無買處，與君攜手話希夷。（《雲麓漫鈔》卷二）。
西靈觀（在新喻縣西五十里瑞仙山下，晉永和八年許真君建。） 呂巖
八月秋高氣漸清，再攜琴劍宿西靈。蕊珠新換當年殿，函谷重開往日經。晉代宰王香馥馥，周朝柱史燭熒熒。一聲鶴唳人間曉，吟起晴空徹杳冥。（隆慶《臨江府志》十三）。
朗州戲筆（二首） 一 呂巖
賣墨遨遊到朗州，無端太守問因由。家居北斗星辰下，劍掛南山月角頭。朝覲玉皇登寶殿，暮隨王母宴瓊樓。知君相見不相識，回首白雲歸去休。
朗州戲筆（二首） 二 呂巖
數年不到鼎城遊，反掌俄經八十秋。劉氏宅爲張氏宅，謝家樓作李家樓。千金公子皆空手，三歲孩兒盡白頭。惟有兩般依舊在，青山長秀水長流。（嘉靖《常德府志》十九）。
白雲巖 呂巖
古木叢林號白雲，高巖更去謁觀音。路登青嶂上頭上，寺隱白雲深處深。法鼓震開天地眼，飛輪推出聖凡心。時人到此如中悟，何必南巖海上尋。
過水坪 呂巖
山巔雲起日初辰，山徑霜清絕點塵。林下支鍋炊飯客，道旁背籠販鹽人。白崖嶺峻藏風洞，碧澗泉音露石垠。跋涉不知殘臘盡，動勞寧復計冬春。（以上《古今圖書集成·職方典》一一六二《鄖陽府部》）。
遊靈顯觀 呂巖
素衣丹壑寄生涯，相近衡茅共幾家。臥聽松音臨水石，坐看山色老烟霞。林中有鶴窺來客，岩畔無人見落花。但把琴書消白晝，不須爐裏煉丹砂。（同上三三五《潞安府部》）。
呂劍留泉 呂巖
五百年前此地來，碧桃移向石壇栽。三春綠柳千條縷，萬線清泉一劍開。紅日照殘新殿閣，白雲堆破舊樓臺。昔年蹤跡今何在？尚有餘霞點翠苔。（同上一二八八《靖州部》）。
印山亭即事 呂巖
誰道憑虛不可樓，波心一點注中流。魚游過影知空相，人到驚雲動遠眸。隔斷紅塵飛不到，迴旋青氣望來收。江天寂寞難窮目，煙火漁燈亂客愁。（同上一四二八《平樂府部》）。
集虛觀留題（在岳池縣郭南門外。○又作《寓雲洞橋夜題石壁》） 呂巖
青蛇煉影月（一作「就自」）徘徊，夜靜雲間尚未（一作「開向此」）來。應是有人新換骨，暫留蹤跡到天台。（《輿地紀勝》一六五《廣安軍·仙釋》。《古今圖書集成·職方典》六○二《順慶府部》。又一二七○《辰州府部》）。
題昌元驛 呂巖
東西南北留蹤跡，縱意風狂到處覓。朝朝暮暮去尋人，及至人尋還不識。（《永樂大典》一八二二四「像」字韻引《輿地紀勝》）。
飛雲山留題（飛雲山王氏道院，去蒲村鎮五里，昔有道人過之。留題云云。以逐句第三字合成「呂洞賓來」，主人覺而異之，已失道人所在矣。） 呂巖
攜笻來此步飛雲，錢滿賓階綠蘚勻。江上同歸共誰去，不堪回首不逢人。（《輿地紀勝》一五一《永康軍·仙釋》）。
題壁二絕 一 呂巖
展旗邀我過天聰，玉女雙鸞展笑容。卓筆醮乾龍鼻水，等閑題破石屏風。
題壁二絕 二 呂巖
昔時曾臥龍湫水，今日止茲續舊遊。何處酒家堪醉月，興酣解却白狐裘。（《廣雁蕩山誌》二十一《藝文》作回道人）。
桃花溪（以下詠景十首） 呂巖
東風昨夜落奇葩，散作春江萬頃霞。從此漁郎得消息，泝流直到是仙家。
桃川仙隱 呂巖
說着神仙豈偶然，神仙名不是虛傳。
秦人洞 呂巖
洞門深鎖白雲封，九節丹崖第幾重？欲向山中詢甲子，秦人盡日不相逢。
纜船洲 呂巖
笑拋漁艇入蒼茫，豈意壺中歲月長。歸到荒洲無覓處，萋萋芳草對斜陽。
空心杉 呂巖
古木槎牙樹底空，學仙遊子坐空中。自從白日飛昇去，幾度寒鴉噪晚風。
煉丹臺 呂巖
誰築斯臺學煉丹？丹成飛上紫雲端。空餘遺址在人世，滿目青山碧草寒。
遇仙橋 呂巖
幾回秦女夜吹簫，洞底松風送寂寥。不作巫陽雲雨夢，却尋仙侶到藍橋。
仙逕亭 呂巖
紫氣南來第一關，道人家在白雲間。山門深鎖無人到，流水落花春晝閑。。
歸鶴峯 呂巖
鶴歸華表幾千年，雞犬隨丹盡上天。開遍碧桃春不老，千巖萬壑鎖蒼煙。
梅溪煙雨 呂巖
摩挲睡眼望山凹，非霧非煙景四郊。一幅生綃不收拾，被風展却掛林梢。（以上《嘉靖常德府志》十九。又《古今圖書集成·職方典》一二六二《常德府志》及《山川典》一六二《桃源山部》）。
大圓山（大圓山有光塵子墨迹云云。傍書宋乾道壬辰年，相傳以爲呂仙作矣。） 呂巖
三山相接欲飛騰，高下來爲半日登。合向中間著夫子，大員道士小員僧。（《蜀中名勝記》十八《重慶府·定遠縣》）。
登平都訪仙（二首。題呂純陽） 一 呂巖
盂蘭清曉過平都，天下名山總不如。兩口單行誰解識，王陰空使馬蹄虛。
登平都訪仙（二首。題呂純陽） 二 呂巖
一鳴白鳥出青城，再謁王陰二友人。口口惟言三島樂，擡眸已過洞庭春。（同上十九《酆都縣》）。
嵩山觀（題呂巖） 呂巖
兩日行山興尚稠，塵緣未斷且回頭。一天風雨吹涼閣，四面藤蘿伴客留。著眼盡難爲業障，平生無過是浮漚。何須底死言名利，尋得清閑即便休。（同上三十《潼川州·遂寧縣》）。
題酒家門額（唐末，馮翊城外酒家門額，書云云。於王字末，大書酒也。字體散逸，非世俗書，人謂是呂洞賓題。） 呂巖
飛空却回顧，謝此含春王。（《清異錄》四）。
西江月（六首。以下詞）（原八首，前二首已見《全唐詩》，此六首，《全宋詞》亦未收。） 一 呂巖
世有學人無數，愚癡妄意如麻。汞鉛錯認結爲沙，運火欲覓黃芽。千日虛勞心力，人人盡破其家。真鉛似玉本無瑕，將鳳欲比狂鴉。
西江月（六首。以下詞）（原八首，前二首已見《全唐詩》，此六首，《全宋詞》亦未收。） 二 呂巖
至道不煩不遠，至人只在目前。淮王煉石得冲天，漢世已經千年。全在低心下人，事該緣分偶然。安爐置鼎盡周圓，須得汞去投鉛。
西江月（六首。以下詞）（原八首，前二首已見《全唐詩》，此六首，《全宋詞》亦未收。） 三 呂巖
聽說金公兩字，何物喚作金孫。尋枝尋葉必知根，無智便乃心昏。若用凡鉛爲體，都來少魄無魂。水銀漸結必難存，祕訣要處誰論。
西江月（六首。以下詞）（原八首，前二首已見《全唐詩》，此六首，《全宋詞》亦未收。） 四 呂巖
真假兩般元字，金公所料重迷。凡鉛縱與嶽山齊，不肯假與金妻。聽說真鉛住處，他家跳在深溪。兩情恩愛事因媒，義重爭向東西。
西江月（六首。以下詞）（原八首，前二首已見《全唐詩》，此六首，《全宋詞》亦未收。） 五 呂巖
水火運法周歲，四六勿錯如初。水多火少失功夫，勝地方始安爐。直須認鼎與藥，却如雞子無殊。內黃外白結凝酥，一顆圓明汞珠。
西江月（六首。以下詞）（原八首，前二首已見《全唐詩》，此六首，《全宋詞》亦未收。） 六 呂巖
彼此離於生處，火遭水破驚忙。分身各自擬深藏，半路再遣蕭郎。夫爲無衣素體，妻因水浸衣黃。丙丁甲乙有形相，剛遣令合陰陽。（《古今圖書集成·神異典》三○二《靜功部》）。
西江月 呂巖
落日數聲啼鳥，香風滿路吹花。道人邀我煮新茶，盪滌胸中瀟灑。世事不堪回音，夢魂猶遶天涯。鳳停橋畔即吾家，管甚月明今夜。（《湖海新聞夷堅續志後集》一）。
沁園春 呂巖
昨日南京，今朝天岳，倐焉忽焉。指洞庭爲酒，渴時浩飲，君山件枕，醉後高眠。談笑自如，往來無礙，半是風狂半是仙。隨身在，有一襟風月，兩袖雲煙。人間，放浪多年，又排辨東華第二筵。把珊瑚砍倒，栽吾琪樹，天河放淺，種我金蓮。搥碎王京，踢翻蓬島，稽首虛皇玉案前。無難事，信功成八百，行滿三千。（隆慶《岳州府志》十八）。
沁園春 呂巖
琳館清標，瓊臺麗質，何年天上飛來。揚州暫倚，后土爲深栽。獨立乾坤一樹，春風占，萬朵齊開。天然巧，蕊珠圓簇，玉瓣輕裁。見一花九朵，類玲瓏玉斝，錯落瓊盃。得滿盛香露，洗蕩塵埃。是真元孕育，有仙風道骨，豈是凡胎。問真宰，難留下土，攜爾上蓬萊。（《揚州瓊花集》）（〖1〗此詞調幷非《沁園春》，原書誤題。趙遂之謂當作《滿庭芳》。）。
失調名 呂巖
別無巧妙，與你方兒一箇。子後午前定息坐，夾脊雙門崑崙過。恁你得氣力，思量我。（《夷堅丁集》十八）。
（附）羅浮山八仙石題詩（舊志云：「石在藥槽之下，流杯池上。相傳有八仙飲於此，飲畢題詩云云。鐫諸石上，歲久，字猶未甚漫滅。」） 呂巖
溜流青嶂瀉溪灣，漱石飛雲湍復旋。琥珀杯深誰共飲？八仙齊會賀堯年。（《古今圖書集成·山川典》一八九《羅浮山部》，又見《羅浮山志》十）。
歌（故人朱當敏歸時，臯及賓客皆送之。至洞門，客以尺八擊玉磬，臯和而歌云云。歌畢，忽然俱去。） 虞臯
朝爲雄兮暮爲雌，天地終盡兮人生幾時。（《全五代詩》八七引《榕陰新簡》）（〖1〗《全閩詩話》卷八、《十國春秋》卷九九引《榕陰新檢》，云虞臯入羅喜洞後作此歌，及出洞已爲明洪武十二年，則此詩顯出明人附會。）。
詩 寧化九龍進士
遠遠青青疊疊峯，峯前真宰讀書翁。半巖冷落高宗雨，一洞淒涼吉甫風。溪隱豹眠寒霧露，井凋鳳宿點梧桐。九龍山下英雄氣，盡屬君王宇宙中。（《永樂大典》七八九二「汀」字韻引《臨汀志·祠廟》）。
月夜吟（李西美帥成都，士人陳甲館於便齋。月夜有危髻古衣裳婦人數輦，笑語花圃中，有甚麗者誦詩云云。忽不見。今府第，故蜀宮，豈當時宮女猶有鬼耶？） 一 蜀宮人
舊時衣服盡雲霞，不到迎仙不是家。今日樓臺渾不識，只餘古木記宣華。（按《蜀檮杌》。宣華，故苑名。）。
月夜吟（李西美帥成都，士人陳甲館於便齋。月夜有危髻古衣裳婦人數輦，笑語花圃中，有甚麗者誦詩云云。忽不見。今府第，故蜀宮，豈當時宮女猶有鬼耶？） 二 蜀宮人
小雨廉纖梅子黃，晚雲收盡月侵廊。樹陰把酒不成醉，何處無情枉斷腸。（《全五代詩》六十引《聞見後錄》）（〖1〗見《邵氏聞見後錄》卷三十。李璆，字西美，紹興中帥蜀。）。
思歸 晁衡
慕義名空在，輪忠孝不全。報恩無有日，歸國定何年？（《古今和歌集》（《光明日報》一九七八年八月二十日王仁波文引）（〖1〗《古今和歌集》無此詩。張步雲《唐代逸詩輯存》據《阿倍仲麻呂研究》一五七頁引《國史》錄此詩，「報恩」作「報國」。）。
酬惠米詩 金地藏
棄却金鑾衲布衣，修身浮海到華西。原身自是皇太子，慕道相逢柯用之。未敢叩門求地語，昨叨送米續晨炊。而今飱食黃精飯，腹飽忘思前日飢。（以上《嘉靖池州府志》九）（〖1〗周贇《九華山志》卷十考訂此詩與李白次韻詩皆爲僞作，其說云：「無論太白時未有次韻之習，金地藏未爲天子第，此等詩真令人見而欲嘔。曾學爲詩者亦不鄙俚至此，此幷未嘗學爲詩而托名太白地藏者也。」幷據費冠卿《化城寺記》，考金地藏爲新羅王子而非世子，卒于貞元十一年，壽九十九，應生於武后神功元年。）。
詠史得韓非 庾抱
說難徒有美，孤憤竟無申。定是名傷命，非關犯逆鱗。（見《十萬卷樓叢書》本唐釋皎然《詩式》卷三。）（按：此詩原有署「庾抱一」。同書卷五又收庾抱一《駿馬》四句，爲《全唐詩》卷三九庾抱《驄馬》之後四句，知庾抱一當即庾抱。《驄馬》全詩出《文苑英華》卷二○九。）。
學小庾體 陳子良
拂簟承花落，開簾待燕歸。（見《四部叢刊》本《後村先生大全集》卷一七七《詩話續集》引唐李康成《玉臺後集》）（按：《玉臺後集》，天寶間李康成所選，收梁陳至天寶間二百九人詩六百七十首，明中葉後失傳。劉克莊自鄭子敬家得該集，摘其可存者錄入《詩話》。）。
入闕詠空鏡臺詩 陳叔達
即今裝飾廢，彫零衢路間。姮娥與明月，相共落關山。（見中華書局排印本唐徐堅等纂《初學記》卷二十五。）。
別毛明素 法琳
叔夜嗟幽憤，陳思苦責躬。在余今失候，枉與古人同。草深難見日，松迥易來風。因言得意者，誰復免窮通？（《大正新修大藏經》第五十冊唐釋彥悰撰《唐護法沙門法琳別傳》卷中。）。
勅放遷益部臨行賦詩（題擬） 法琳
僕秉屈原操，不探漁父篇。問言蓬轉者，答言直如絃。。
辭訣友人詩（題擬） 法琳
非意延非罪，離友復離親。山川萬里隔，方勞七尺身。遊魂長去楚，分念獨留秦。自匪相知者，誰憐死別人。
言志 法琳
草命如懸露，輕生類轉蓬。所嗟明夜月，難與古人同。（均見前書卷下）。
青溪野老詩（題從《續古文苑》卷四） 法琳
元淑世位卑，長卿宦情寡。二頃且營田，三錢聊飲馬。懸峰白雲上，挂月青山下。中心欲有言，未得忘言者。（見法琳《辨正論》卷七，《大正藏》本。）。
五言早秋侍宴應詔 朱子奢
殿閣炎光盡，池臺爽氣歸。荷香風裏歇，樹影日中衰。蟬聲出林散，鳥路入雲飛。承恩方未極，無田駐落暉。（見貴陽陳田影刻本日本尾張國真福寺藏唐卷子本《翰林學士集》）（按：此詩已收入張步雲《唐代逸詩輯存》。《翰林學士集》收唐貞觀間君臣唱和詩六十首，集名爲後人臆加。據拙考，此集實爲《許敬宗集》卷二的殘卷。）。
宿沃洲山寺 魏徵
崆峒山叟到江東，荷杖來尋支遁蹤。馬蹟幾經青草沒，仙壇依舊白雲封。一聲清磬海邊月，十里香風澗底松。何代沃洲今夜興，倚杖來聽赤城鐘。（見《會稽掇英總集》卷四。）（按：《全唐詩續補遺》卷二十據《輿地紀勝》卷四，錄此詩之後四句，作者作魏證。陳耀東《全唐詩拾遺》據同治《嵊縣志》卷二四收本詩。魏徵平生未至越中，友人趙昌平謂此詩格律非唐初所有，因疑非徵作。因出處較早，姑仍錄存。又按：《會稽掇英總集》，宋孔延之熙寧五年編。《四庫全書總目》卷一八六該集提要云：「延之以會稽山水人物，著美前世，而紀錄賦詠，多所散佚。因博加搜採，旁及碑版石刻，自漢迄宋，凡得銘志歌詩等八百五篇，輯爲二十卷。」今自該集輯出唐人佚詩達百首之多。）。
缺題五古詩 一 魏徵
大道夷且長，窘路狹且促。脩翼無卑棲，遠趾不步局。舒吾凌霄羽，奮此千里足。超邁絕塵驅，倐忽誰能逐？賢愚豈常類，稟性在清濁。富貴有人籍，貧賤無天錄。通塞苟由己，志士不相卜。陳平敖里社，韓信釣河曲。終居天下宰，食此萬鍾祿。德音流千載，功名重山嶽。
缺題五古詩 二 魏徵
靈芝生河洲，動搖因洪波。蘭榮一何晚，嚴霜瘁其柯。哀哉二芳草，不植泰山阿。文質道所貴，遭時用有嘉。絳灌臨衡宰，謂誼崇浮華。賢才抑不用，遠投荆南沙。抱玉乘龍驥，不逢樂与和。安得孔仲尼，爲世陳四科。（見上海大衆書局《古今碑帖集成》。）（按：詩帖爲大楷，云出靜木齋藏。末署：「貞觀三年。」原連作一首，詳詩意及押韻，當爲二詩。此帖前代未見著錄，靜木齋亦不詳爲誰，是否魏徵所作，甚爲可疑。今姑錄出，以俟考詳。）。
元正賦附歌 王績
獻歲風光早，芳春節會多。徑潘三月內，恣意飽相（五卷本作「經」）過。（伯二八一九卷，又五卷本《王無功文集》卷一。）。
靈龜（幷序） 王績
彼靈龜兮，潛伏平坻。文列八卦，色合四時。出遊芳蓮，入負神蓍。吐故吸新，何慮何思？赫赫王會，峨峨天府，謀猷所資，吉凶所聚。爾有前鑒，爾既余（李抄本作「餘」）將，爾有嘉識，爾既余（李抄本作「餘」）輔。爰施長網，載沈密羅，於沼於沚，於江於沱。既剔既剝，是鑽是灼，姑取供用，焉知其佗。嗚呼靈龜，孰謂爾哲？本緣末喪，命爲才絕。山木自寇，膏火自滅，敢陳明辭，以告來裔。（按：序文十六字，原與正文連寫。今據文意析出。）。
郊園 王績
汾川勝地，姑射名辰。月照山客，風吹俗人。琴聲送冷，酒氣迎春。閉門常樂，何須四隣。。
被徵謝病 王績
漢朝徵隱士，唐年訪逸人。還言北山曲，更坐東河濱。枌榆三晉地，煙火四家隣。白豕祠鄉社，青羊祭宅神。拓畦侵院角，蹙水上渠漘。臥病劉公幹，躬耕鄭子真。橫裁桑節杖，豎翦竹皮巾。鶴警琴亭夜，鶯啼酒甕春。顏回惟樂道，原憲豈傷貧？藉草邀新友，班荆接故人。市門逢賣藥，山圃值肩薪。相將共無事，何處犯囂塵！（按：《韻語陽秋》卷十一錄「巾」、「春」、「貧」三韻，題作《被召謝病》。《全唐詩》卷三七收入，注出《西清詩話》，係沿《增修詩話總龜後集》卷四五之誤。）。
春日山莊言志 王績
平子試歸田，風光溢眼前。野樓全跨迥，山閣半臨煙。入屋敧生樹，當堦逆涌泉。翦茅通磵底，移柳向河邊。崩砂猶有處，臥石不知年。入谷開斜道，橫溪渡小船。鄭玄唯解義，王烈鎮尋仙。去去人間遠，誰知心自然。
獨坐 王績
託身千載下，聊思（《韻語陽秋》作「遊」）萬物初。欲令無作有，翻覺實成虛。周文方定策，秦帝即焚書。寄語無爲者，知君悟有餘。（按：《韻語陽秋》卷十一、《文獻通考》卷二三一、《經籍考》引《周氏涉筆》收前四句，《全唐詩》卷三七收入。）。
詠懷 王績
桑榆汾水北，煙火濁河東。未必尋歸路，居然息轉蓬。故鄉行處（《全唐詩》作「雲」）是，虛室坐間同。日落西山暮，方知天下空。（按：《韻詩陽秋》卷十一、《全唐詩》卷三七收後四句。）。
山夜 王績
仲尼初返魯，藏史欲辭周。脫落四方事，棲遑萬里遊。影來徒自責，心盡更何求？禮樂存三代，煙霞主一丘。長歌明月在，獨坐白雲浮。物情勞倚伏，生涯任去留。百年一如此，世事方悠悠。
遊山贈仲長先生子光 王績
試出南河曲，還起北山期。連峰無蹔斷，絕嶺互相疑。結[藤]（滕）標往路，刻樹記來時。沙場聊憩路，石壁旋題詩。葉秋紅稍下，苔寒綠更滋。幽尋多樂處，勿怪往還遲。
春晚園林 王績
不道嫌朝隱，無情受陸沉。忽逢今旦樂，還遂少時心。捲書藏篋笥，移榻就園林。老妻能勸酒，少子解彈琴。落花隨處下，春鳥自須吟。兀然成一醉，誰知懷抱深？（按：《客野叢書》卷十九錄「老妻能勸酒，少子解彈琴」二句。）。
贈薛學士方士 王績
昔歲尋周孔，今春訪老莊。途經丹水岸，路出白雲鄉。窈窕開皇道，深沉指太方。物情爭逐鹿，人事各亡羊。月明看桂樹，日下覓扶桑。寄語悠悠者，誰知此路長。。
春莊走筆 王績
野客元圖靜，田家本惡諠。枕山通箘閣，臨磵創茅軒。約略栽新柳，隨宜作小園。草依三徑合，花接四隣繁。野婦調中饋，山朋促上樽。曉羹猶未糝，春酒不須溫。賣藥開東鋪，租田向北村。夢中逢櫟社，醉裏覓桃源。猪肝時入饌，犢鼻即裁褌。自覺勳名薄，方知道義尊。所嗟同志少，無處可忘言。
泛船河上 王績
初晴何以慰？薄暮理輕舟。白雲銷向盡，黃河曲復流。隨風依北岸，逐浪向南洲。波瀾浩淼淼，懷抱直悠悠。自覺生如寄，方知世若浮。蓬萊何處在？坐使百年秋。
過程處士飲率爾成詠 王績
莫道山中泉石好，莫畏人間行路難。蜀郡鑪家何必鬧，宜城酒店舊來寬。盃至定知懸怪晚，飲盡祇應速唱看。但使百年相續醉，何愁萬里客衣單。
解六合丞還 王績
我家滄海白雲邊，還將別業對林泉，不同功名喧一世，直取煙霞送百年。彭澤有田唯種黍，步兵從宦豈論錢？但願朝朝長得醉（李抄本此句作「但使百年相續醉」），何辭夜夜甕間眠。
山中獨坐 王績
試逐遊山去，聊觀避俗情。引流還當井，憑樹即爲楹。酒中添藥氣，琴裏作松聲。石鑪煎玉髓，土釜出金精。水碧連年服，雲丹計日成。還看市朝路，無處不營營。。
題畫幛背 王績
雲霞圖幛子，山水畫屏風。不應須對許，坐慣青溪中。
春園興後 王績
比日尋常醉，經年獨未醒。迴瞻後園柳，忽值數行青。定是春來意，低頭更好聽。歌鶯遼亂動，蓮葉繞池生。散腰追阮籍，招手喚劉伶。隔架窺前[空，未餘几]（據李抄本補）小瓶。風光須用卻，留此待誰傾。